
כקריעת ים סוף
אור יחזקאל הירש
"וקשה לזווגן כקריעת ים סוף"; מאמר חז"ל ידוע זה מצוטט רבות, אולם מה באמת פירושו? מה פשר השוואה מעניינת זו בין הזיווג וקריעת ים סוף, ומה ניסו חז"ל ללמדנו דרכה? שאלות אלו מבקש אני בעז"ה לנסות ולברר במסגרת זאת. השתדלתי ככל הניתן ללמוד את הדברים מתוך עצמם, ולא לנסות "ולהלביש" אמירה על הכתוב- על כן עיינתי והשוויתי בין המקורות השונים בה היא נאמרת – והתוצאה הרי היא לפניכם.
המקור הראשון בו אפתח הוא מדרש ידוע העוסק בנושא הזיווג באופן כללי:

רבי יהודה בר סימון פתח: (תהלים סח) "אלהים מושיב יחידים ביתה"; מטרונה שאלה את ר' יוסי בר חלפתא, אמרה לו: לכמה ימים ברא הקב"ה את עולמו? אמר לה: לששת ימים, כדכתיב (שמות כ) "כי ששת ימים עשה ה' את השמים ואת הארץ". אמרה לו: מה הוא עושה מאותה שעה ועד עכשיו? אמר לה: הקב"ה יושב ומזווג זיווגים – בתו של פלוני לפלוני, אשתו של פלוני לפלוני, ממונו של פלוני לפלוני. אמרה לו: ודא הוא אומנתיה?! אף אני יכולה לעשות כן! כמה עבדים, כמה שפחות יש לי – לשעה קלה אני יכולה לזווגן! אמר לה: אם קלה היא בעיניך, קשה היא לפני הקב"ה כקריעת ים סוף. הלך לו ר' יוסי בר חלפתא. מה עשתה – נטלה אלף עבדים ואלף שפחות והעמידה אותן שורות שורות. אמרה: פלן יסב לפלונית ופלונית תיסב לפלוני, וזיווגה אותן בלילה אחת. למחר אתון לגבה – דין מוחיה פציעא, דין עינו שמיטא, דין רגליה תבירא. אמרה להון: מה לכון? דא אמרה לית אנא בעי לדין, ודין אמר לית אנא בעי לדא. מיד שלחה והביאה את ר' יוסי בר חלפתא, אמרה לו: לית אלוה כאלהכון! אמת היא תורתכון, נאה ומשובחת, יפה אמרת. אמר: לא כך אמרתי לך – אם קלה היא בעיניך, קשה היא לפני הקב"ה כקריעת ים סוף? הקב"ה מה עושה להן – מזווגן בעל כרחן שלא בטובתן, הדא הוא דכתיב (תהלים סח) "אלהים מושיב יחידים ביתה מוציא אסירים בכושרות", מהו "בכושרות" – בכי ושירות: מאן דבעי – אומר שירה, ומאן דלא בעי – בכי. 
א"ר ברכיה: כלשון הזה השיבה ר' יוסי בר חלפתא: הקב"ה יושב ועושה סולמות – משפיל לזה ומרים לזה ומוריד לזה ומעלה לזה, הוי אומר (תהלים עה) "אלהים שופט זה ישפיל וזה ירים". יש שהוא הולך אצל זיווגו ויש שזיווגו בא אצלו, יצחק – בא זיווגו אצלו, שנאמר (בראשית כד) "ויצא יצחק לשוח בשדה". יעקב – הלך אצל זיווגו, שנאמר "ויצא יעקב מבאר שבע". 
 
שאלת המטרונה "לכמה ימים ברא הקב"ה את עולמו", המניחה שהקב"ה ברא את עולמו בזמן מוגבל או לתקופת זמן מוגבלת, מבטאת כנראה תפיסה יוונית קלאסית, הנשענת על המיתולוגיה היוונית-רומית,
 בה האלים אינם משגיחים ומתעניינים במעשה ידיהם באופן רציף ועקבי, אלא נוטשים אותם ומתפנים לעיסוקיהם הם. 

במבט ראשון נדמה כי תשובתו של ר' יוסי בר חלפתא – "לשישה ימים" – מבטאת את התפיסה שבריאת העולם הסתיימה זה מכבר לאחר ששת ימי בראשית ומאז קפאה הבריאה על שמריה, כאשר הקב"ה צמצם עצמו על מנת לתת לאדם ליצור ברצונו החופשי יצירות, תנועות ומעשים, לנווט את דרכו עלי אדמות ובכך להיעשות שותף לקב"ה במעשה הבריאה.
 נקודה זו באה לידי ביטוי אף בכך שר' יוסי בר חלפתא טוען כי מאז בריאת העולם "יושב הקב"ה ומזווג זיווגים", כרוצה לומר שהקב"ה 'פינה את הבמה' והתיישב – כאדם השם עצמו בצד, פאסיבי בעליל. פעולת 'זיווג הזיווגים' הינה התאמת ילדים, נכסים ובנות זוג
 לבני האדם, וכעת הקב"ה ממתין ומצפה לראות מה יעשו הללו עם כלי המשחק שניתנו להם. 

אך אם אכן כך הם פני הדברים, במה שונה תפיסתו של ר' יוסי בר חלפתא מתפיסת המטרונה? אף לפי ר' יוסי בר חלפתא, הקב"ה לכאורה הפסיק את מעורבותו במתרחש בעולם, והוא נתן לאדם את השליטה במושכות, כאשר הוא עצמו 'יושב' ו'משחק' בבני האדם – מזווג זיווגים שרירותית, או כדברי ר' ברכיה בהמשך – משחק ב'סולמות וחבלים' עם בני האדם!
 לא זו בלבד, תשובה זו תמוהה אף מכיוון שידוע כי כיהודים, מאמינים אנו כי "לעולם ה' דברך ניצב בשמים"
, והקב"ה אף "מחדש בטובו בכל יום תמיד"; מעשה הבריאה לא נפסק כי אם מתרחש בכל יום מחדש, וכיצד אם כן עונה ר' יוסי בר חלפתא שמעשה הבריאה הסתיים לאחר ששת ימי בראשית?

בכדי לענות, ננסה להציע הבנה חדשה בתשובתו של ר' יוסי בר חלפתא. אין כאן מקומו של העיסוק בשאלת פירוש משמעותו המדויקת של סיפור הבריאה והאם הוא מתאר אירוע היסטורי-כרונולוגי-מדעי. אולם ברצוני להציע פירוש אפשרי לסיפור הבריאה, ולהציגו כסיפור המתאר בריאה תמידית, בכל יום ויום – ובעצם מתאר את התהוותו של כל יום על פני האדמה:

כמו סיפור הבריאה, אף יום שגרתי מתחיל ב"חושך על פני תהום"- תמיד הכי חשוך לפני עלות השחר. לאחר החושך הגדול מופיע עמוד השחר, תחילת התנוצצות הזריחה – "ויהי אור" [יום ראשון]. לאחר מכן מתחילים להתגלות השמים – "ויעש אלהים את הרקיע" [יום שני], ואט אט שאר העולם מתחיל להתגלות – הארץ, הדשא, העצים [יום שלישי]. בשלב זה, השמש מגיעה כבר לשלב שניתן לכנותו 'הנץ החמה' והיא עומדת מאירה במקומה בשמים, בעוד רישומו של הירח עדיין ניתן לצפייה אף הוא – "והיו למאורות ברקיע השמיים להאיר על הארץ" [יום רביעי]. כעת הגיע תורם של הציפורים והזוחלים להתחיל לתת קולם ב'שיר של יום' – "ישרצו המים שרץ נפש חיה ועוף יעופף על הארץ" [יום חמישי], ומייד לאחריהם אף החיות הגדולות יותר מופיעות – "תוצא הארץ נפש חיה למינה". או אז נזר הבריאה – האדם – מתעורר מתרדמתו, אחרון, ומתחיל לרדות בארץ – "נעשה אדם בצלמנו כדמותנו וירדו בדגת הים ובעוף השמיים ובבהמה ובכל הארץ" [יום השישי].

תשובתו של ר' יוסי בר חלפתא הינה מתוחכמת-מתחכמת אם כן, ואומרת שמעשה הבריאה אמנם התרחש ב'ששת ימי בראשית' אי אז, אולם הוא ממשיך להתרחש למעשה, בכל יום מחדש.

בהמשך אבקש להראות כיצד ניתן למצוא קשר הדוק בין תיאור דיאלקטי זה של מעשה הבריאה, לבין תיאור נושא זיווג איש ואשתו ואפיונו כקשה כקריעת ים סוף.
אם נמשיך לעיין במקורותינו אחר השתלשלותם של העניינים הנדונים במדרש, נמצא שתי מימרות דומות אך בעלות הבדל קטן ומשמעותי; המימרא הראשונה הינה במסכת מועד קטן (דף יח ע"ב), שם אומר רב יהודה בשם שמואל: "בכל יום ויום בת קול יוצאת ואומרת: בת פלוני לפלוני, שדה פלוני לפלוני". 

מימרא זו מקבילה כמעט לחלוטין לדבריו של ר' יוסי בן חלפתא, ומוסיפה כי זיווגיו של הקב"ה עליהם דיבר ר' יוסי בן חלפתא באים לידי ביטוי באמצעות בת קול היוצאת בכל יום ויום ומכריזה עליהם.

אולם לעומת מימרא זו, אנו מוצאים מימרא הנמצאת במסכת סוטה (דף ב ע"א). שם אנו מוצאים את ריש לקיש, האומר: "אין מזווגין לו אשה לאדם אלא ע"פ מעשיו". על כך מוסיף רבה בר בר חנה בשם רבי יוחנן את המימרא – "וקשין לזווגן כקריעת ים סוף". בשלב זה בוחרת הגמרא להקשות: כיצד אומר אתה כך,
 והרי יודעים אנו כי "ארבעים יום קודם יצירת הוולד יוצאת בת קול ואומרת בת פלוני לפלוני וגו'"! מתרצת הגמרא – זה בזיווג ראשון, זה בזיווג שני. 

אנו מוצאים אם כן סתירה בין המימרא במסכת מועד קטן, הטוענת שבת הקול היוצאת ואומרת "בת פלוני לפלוני" עושה זאת בכל יום ויום, לבין המימרא במסכת סוטה, הטוענת כי היא יוצאת "ארבעים יום קודם יצירת הוולד"!
ובכלל, מה פשר קושיית הגמרא? מדוע העובדה שבת הקול יוצאת ארבעים יום קודם יצירת הוולד עומדת בניגוד לקושי הזיווג? ומה ניתן ללמוד מכך על מהותן של המימרות השונות הללו?

* * *
בקר עכשיו והנה את לאה, אמש היית רחל.

לא לבן רימה אותי בחושך הליל.

זה תמיד כך יהיה, זו דרך תבל;

עכשיו את לאה ואמש היית רחל.

י. עמיחי.

לענ"ד, פרשנות דברי הגמרא הינה כך:

בניגוד למקובל לחשוב, הזיווג הראשון והשני אינם שני זיווגים שונים, כי אם אותו זיווג עצמו! במונח 'זיווג ראשון' מתארת הגמרא את מה שאנו מכנים כיום – ה'קליק' הראשוני, חוויית ההתאהבות המרגשת והסוחפת, מציאת החן ההדדית והראשונית של בני הזוג זה בעיני זה. על מציאת חן זו אומרת הגמרא כי שורשה "ארבעים יום קודם יצירת הוולד", בעולם הנשמות, בדברים התשתיתיים שאינם לגמרי ברורים ומוגדרים; במילים אחרות – מקורה ושורשה של מציאת החן הינו בעמקי תעלומה; ניתן לחפשו בנבכי הלא מודע,
 כפסיכולוגים מודרניים אשר טענו כי אדם מסוים מוצא חן בעינינו מכיוון שהלא-מודע שלנו מזהה אותו כמשתייך לקבוצת האנשים שבחווייתנו נצרבו כאנשים טובים לנו, ועל כן הם מזוהים אצלנו כטיפוסים חיוביים וממילא – 'מוצאים חן בעינינו'; לחילופין, ניתן לחפשו בגנטיקה האנושית שלנו ושל נושאת החן – מקור מעורפל נוסף שניתן אף הוא לקטלוג בקטגוריית 'ארבעים יום קודם יצירת הוולד', כפי שהגדרנוה לעיל- וכן הלאה וכן הלאה. 
לעומת 'זיווג ראשון' זה, פירושו של ה'זיווג שני' הינו, לענ"ד, החיים עם בן הזוג לאחר שוך ההתאהבות הראשונית. על זיווג זה אומרים חז"ל שהוא "קשה כקריעת ים סוף".

וכעת אנו מגיעים לשאלה שהצבנו בפתיחה – מהו פשרה של השוואה זו?
לאור המקבילה בבראשית-רבה, נוכחים אנו לדעת שהקושי המתואר הינו קושי של הקב"ה
 (!) – "קשה היא לפני הקב"ה כקריעת ים סוף" – והשאלה העולה מאליה לאור זאת היא – היד ה' תקצר לקרוע את ים סוף? הרי "מי שאמר לשמן וידלוק הוא יאמר לחומץ וידלוק"
, ואין מחסום ליכולתו של הקב"ה – מהו אם-כן אותו 'קושי' בקריעת ים סוף?!
אם יורשה לנו להתיימר מעט, ננסה לפתור בעיה זאת בדרכו של מו"ר, הרב שג"ר זצ"ל.

אני מבקש להציע, שה'קושי' לפני הקב"ה אינו באמת, חלילה, ביכולת לקרוע את הים, כי אם בעצם מציאת ה'צידוק' לרצון לקרוע את הים לעם ישראל.

נסביר את העניין.

במדרש אנו מוצאים כך: 
"כשושנה בין החוחים כן רעייתי בין הבנות" (שיה"ש ב', ב') – רבי אליעזר פתר קרא בגאולת מצרים: מה שושנה זו כשהיא נתונה בין החוחים היא קשה על בעלה ללוקטה, כך היתה גאולתן של ישראל קשה לפני הקב"ה ליגאל. הדא הוא דכתיב (דברים ד) "או הנסה אלהים לבוא לקחת לו גוי מקרב גוי" וגו'- אלו ואלו ערלים, אלו מגדלי בלורית ואלו מגדלי בלורית, אלו לובשי כלאים ואלו לובשי כלאים – א"כ לא היתה נותנת מדת הדין לישראל שיגאלו ממצרים לעולם! אמר ר' שמואל בר נחמני: אלולי שאסר הקב"ה עצמו בשבועה – לא נגאלו ישראל לעולם, הדא הוא דכתיב (שמות ו) "לכן אמור לבני ישראל אני ה'", ואין לכן אלא שבועה, כמה דאת אמר (שמואל א ג) "ולכן נשבעתי לבית עלי".

בעת עמידתם של בנ"י למרגלות ים סוף, טרם הרגע בו יכסו המים את משעבדיהם המצריים ויימחק סופית פחדם ומוראם, כביכול שואל הקב"ה את עצמו – מדוע שאגאל את עם ישראל דווקא ולא את המצרים? באותו הרגע אין שום עודפות – מוסרית, מעשית, חיצונית וכיו"ב – לישראל על פני המצרים, ועל כן מדוע שיבחר הקב"ה דווקא בישראל?

דומני שבהקבלת המדרש לעניין הזיווג והנישואים, ניתן להשוות סיטואציה זו למצב בו אדם עומד מול אשתו לאחר כמה שנות נישואים, לאחר שוך ההתאהבות הראשונית, ולפתע נוכח לדעת כי האישה שהוא רואה למול עיניו כבר לא יפה כמו שהיתה פעם; עם הזמן התגלו בכל יום דברים חדשים אצל האישה, דברים שדווקא לא כל-כך מצאו חן בעיני האיש, וכעת, הרהורים מתחילים לעלות – האומנם זאת באמת האישה איתה אני רוצה לחיות את חיי? 

הצורך למצוא צידוק מחודש לבחירה הנושנה מופיע במלוא עוזו. 

המדרש בשיר-השירים רבה נותן תשובה מסוג אחד – בגאולת ישראל, הקב"ה אמנם לא רצה רצייה עצמית בעם ישראל, שהיה באותה שעה במ"ט שערי טומאה.
 הסיבה שהקב"ה בסופו של דבר אכן בחר דווקא בבני ישראל ולא במצרים, נעוצה אך ורק בשבועה שנשבע לאבותיו, אברהם יצחק ויעקב, אשר הם היוו מרכבה לשכינה. 

סבורני כי בהקבלה לנישואים, ה"שבועה לאבות" מקבילה לכתובה שניתנה בעת החופה, כאשר האהבה היתה בשיאה, כאמצעי ל'קיבועה' ו'תיעודה'; אמצעי זה אכן התברר כיעיל, וכעת, משהאהבה התעמעמה – נשארה הכתובה כגורם מחייב אשר מאחד בין בני הזוג. 

אולם הנפש לא שוקטת למשמע פתרון שכזה – אם האהבה באמת נעלמה, הרי אפשר גם להתגרש! מה באמת עוד מוצאים בני הזוג זה בזו? רק בגלל שהתחייבו זה לזו לפני עשרים שנה, ימשיכו לחיות ביחד עד יום מותם?

נראה אם כן לומר, כי הפתרון שמציע המדרש – ההיזכרות ב'שבועה לאבות' – איננו רק היזכרות במעשה הטכני של נתינת הכתובה, כי אם בדבר עמוק הרבה יותר: בשעת השבועה לאבות, כרת הקב"ה ברית עם עם ישראל: "וַהֲקִמֹתִי אֶת בְּרִיתִי בֵּינִי וּבֵינֶךָ וּבֵין זַרְעֲךָ אַחֲרֶיךָ לְדֹרֹתָם לִבְרִית עוֹלָם לִהְיוֹת לְךָ לֵאלֹהִים וּלְזַרְעֲךָ אַחֲרֶיךָ"
: 
ומשמעה של ברית זו הינה המחויבות הבלתי מותנית של הקב"ה לעם ישראל- כפי שהפגינו הם בהקדימם "נעשה" ל"נשמע". ובברית זו נזכר אף הבעל בעומדו לפני זוגתו לאחר שוך ההתאהבות. אולם האם אילוץ חיצוני זה- הברית שנכרתה בעבר- יספיק לבדו להיות הקרקע להצמחת המשך חיי הנישואים?  
נראה לומר אם כן, כי היזכרות זו בברית הינה רק כאמצעי מניע להתכוונות פנימית עמוקה יותר, ונסיון לדלות את המקום הנפשי ממנו נבעה נתינת הכתובה – המקום של ההתאהבות הסוחפת ונשיאת החן הראשונית והנושנה. הפתרון שמציע המדרש הינו עמוק, ומכוון את האדם לקבלת החלטה מבוגרת. החלטה אשר בוחרת מחדש, ברצון חופשי לחלוטין, בהחלטה מפוכחת ומודעת, בבת הזוג, באמצעות ההחלטה להיזכר ברגעים ובזמנים היפים, עת היה חן אשה על בעלה – "זכרתי לך חסד נעוריך". על האדם להתאמץ לגלות מחדש את הנקודות שעוררו בזמנו את האהבה הלא מודעת, הבלתי תלויה בדבר, וכעת מנסה הוא להבין מדוע מצאה היא חן בעיניו אז בימיהם הטובים; מתחקה הוא אחר מקורותיה של אהבה זו וכעת, משבגר, יכול הוא אף לנסחה במובנים של סיבה. נזכר הוא ברגישותה, בדאגתה, בטוב לבה ובשאר תכונותיה הטובות אשר מצאו חן בעיניו – ותכליתה של היזכרות זאת הינו על מנת שכעת, משהאהבה נרדמה לה, יוכל 'לעורר את האהבה [מחדש] עד שתחפץ'.
במאמר מוסגר נעיר, כי עצם ניסיון נתינת ניסוח רציונאלי לחוויית האהבה, אשר מים לא רבים לא יכבוה, לא יכבו לחוויה עוצמתית ומעורפלת זו, המטביעה ומרגיעה את האדם כאחד, העוטפתו ומטלטלתו ושומטת את קרקע הרציונאליות מתחתיו, הרי הוא עצמו ניסיון "הַנּוֹתֵן בַּיָּם דָּרֶךְ"
 – ניסיון להפוך את האהבה אשר משכנה במי החסדים של האדם, במימיהם הסוחפים והלא-יציבים של רגשות האדם, בים הלא-מודע על כל חיותיו וצמחיו המשונים, לדרך ברורה, יציבה ומוגדרת, עניין מנוסח וממוקד. ניסיון זה ניסיון קשה הוא, קשה אף הוא כקריעת ים סוף, בה ניתן בים – דרך...

החלטה מבוגרת מודעת זו, הקשה הן בהכרעה לקיימה והן בביצועה, מבוטאת אם כן בגמרא בסוטה במילים – "קשה זיווגן כקריעת ים סוף"
: 

כפי שבקריעת ים סוף הקושי היה לתת בים דרך, כך הקושי בזיווג המחודש הינו בניסיון לנסח מבחינה רציונאלית את שורשיה של האהבה בין בני הזוג, ובאמצעות כך לעוררה מחדש; וכפי שהקושי בקריעת ים סוף היה במציאת הצידוק לעצם הרצון לתת בים דרך ולבחור (מחדש, לאחר תום תקופת האבות) בעם ישראל – כך הקושי בנישואים הינו גם כן הקושי למצוא את הצידוק לרצון לבחור באישה שאיתך לאחר תום תקופת ההתאהבות הראשונית
.

בעומק יותר, קושי זה של האדם הינו הקושי הקיומי; זהו נחש הספק האומר: "מדוע דווקא אישה זו? אולי יכול להיות לי יותר טוב דווקא עם מישהי אחרת?" או לחילופין: "כל המפגש המקרי הזה – מי אמר בכלל שזו האישה איתה הייתי אמור באמת להתחתן?"; נראה לומר כי הקושי הינו בעצם היכולת לקבל מבחינה פנימית את ההכרעה האלוקית, ולהבינה כהשגחה ולא כשרירותיות, ובעצם, הקושי הינו בכריתת הברית עם האשה, כאשר מונח ה"כריתה" מציין את ההכרעה הפנימית העמוקה להיות דווקא עם אישה זו ולכרות עצמך מכל שאר אפשרויות ה"כולי האי ואולי" הקורצות מעבר לפינה. בכריתת ברית זו עובר האדם ממצב של אחור ואחור בו נבראו האיש והאישה
 בשורש נשמותיהם, "ארבעים יום קודם יצירת הוולד" – אל עבר מצב של פנים בפנים, בו בוחרים האיש והאשה זה בזה בבחירה מפוכחת ובוגרת. 

זאת אף כוונת דברי המדרש: "מאן דבעי (רוצה) – אומר שירה, ומאן דלא בעי – בכי": מי שרוצה ובוחר באמת בהכרעה פנימית בבן זוגו המיועד לו ומחליט שהוא היחידי בעולמו, מאשר בזאת את ההכרעה השרירותית האלוקית שכביכול "מזווגן בעל כרחן שלא בטובתן", והופכה להכרעה אישית קיומית המשחררת מן הספק התוהה 'מדוע בת זוג זו דווקא ולא אחרת', וההחלטה פנימית בוקעת זו הלא היא ממש כשירה הבוקעת ועולה מפנימיותו של האדם, כידוע שאדם השרוי בשמחה שר לעצמו- ו"אין שמחה כהתרת הספיקות" 
. שירה זו ממשיכה את ההקבלה המופלאה בין הזיווג וקריעת ים סוף, שכן אף מייד לאחריה נאמר: "אז ישיר משה ובנ"י את השירה הזאת לה'" (שמות ט"ו א').
אולם קושי זה, כעת, משההתאהבות הילדותית תמה, הינו קושי יום יומי. ואף בנקודה זאת הוא מקביל לנס קריעת הים:

כפי שבקריעת ים סוף "הוליך ה' את הים ברוח קדים עזה כל הלילה ויבקעו המים ונצבו כמו נד וכחומה ואילו הפסיק ה' את הרוח כרגע היו המים חוזרים וניגרים במורד כדרכם וטבעם"
, ועל הקב"ה היה מוטל להמשיך את הנס עד שאחרון בנ"י כילה לעבור, כך גם בזיווג הקושי הינו תמידי, ובכל יום מחדש על הבעל להחליט שהוא בוחר באשתו מחדש. כדברי תורה (וההקבלות בין התורה ואשה רבות הן מספור
) אשר על האדם מוטלת החובה ש"בכל יום ויום יהיו בעיניך כחדשים"
, כך גם על האיש מוטלת החובה לראות את אשתו בכל יום ויום כלבנה המתחדשת (וכן גם על האישה להתחדש תמידית ולהיות 'בכל יום ויום בעיניו כחדשה'...).
בזאת תתבאר אף הסתירה שראינוה לעיל בין המימרא במועד קטן לבין המימרא בסוטה, בשאלה האם בת הקול יוצאת בכל יום ויום או ארבעים יום קודם יצירת הוולד:

ב'זיווג הראשון', הווה אומר במציאת החן וההתאהבות הראשונית, שורשה של בת הקול בעמקי תעלומה – "ארבעים יום קודם יצירת הוולד". ב'זיווג השני', לעומת זאת, כלומר בבחירה המחודשת והבוגרת באישה, עם הגיעה של תקופת השגרה חסרת הברקים והרעמים – ובכן, כאן על בת הקול לצאת יום יום מחדש ולבחור בבת הזוג. אולם, בשני המקרים בת הקול היא אותה בת קול, אותו קול פנימי מאוהב ואינטימי, שבתחילה הוא גלוי ולאחר מכן הוא חבוי, ועל האדם לעוררו מתרדמתו ולצחצחו מהאבק שהתכסה בו במהלך שנות השגרה, על מנת שיבריק ויאיר באור מופלא כבתחילה. 

אולם בזאת לא תם היחס בין הזיווג, קריעת ים סוף ובריאת העולם:

כפי שבקריעת ים סוף "השתנו סדרי בראשית"
 בהפרדת המים שמטבעם
 מחוברים הם תמיד, ושינוי סדרי בראשית זה יכונה בשם 'קושי' לפני הקב"ה- כך אף בזיווג איש ואשתו, אילולא יבחר האדם באשתו בכל יום מחדש ואילולא תתוחזק האהבה באופן מתמיד, ישובו בני הזוג ל"סדרי בראשיתם" ולמצבם הבסיסי טרם האיחוד, כלומר – ליחידאיותם ולנפרדותם. לא זו בלבד- כאשר האדם בוחר לכרות את הברית עם אשתו, ולעבור ממצב ה"אחור באחור" אל מצב ה"פנים בפנים"- הרי בחירתו זו הינה חופשית לחלוטין- וכשם שבחר באישה זו היה יכול לבחור באישה אחרת; וממילא באמצעות בחירה חופשית לחלוטין זו הופך האדם לכעין יוצר עולם חדש ממש בזעיר אנפין- באותו אופן כפי שהעולם הממשי נברא אף הוא על ידי הבורא בצורה חופשת לחלוטין ביצירת יש מאין ותוהו; כאשר שני עניינים אלו מתחברים לעצם מהות זיווג איש ואשתו, שהוא עצמו יצירת עולם קטן חדש לגמרי, ביצירת מעונם המשותף וצאצאיהם המשותפים – תיחשף כעת הזיקה שיצר המדרש בין זיווג איש ואישה ובריאת העולם. 

הזיקה מתפתחת עוד יותר כאשר נשווה את ההבנות שהצענו לעיל לגבי שני סוגי הזיווגים, אל שני הרבדים בתשובתו של ר' יוסי בן חלפתא כאשר ענה שהעולם נברא "לששת ימים": כפי שהעולם נברא בששת ימי בראשית אולם הוא ממשיך להיברא בכל יום מחדש, כך גם 'הזיווג הראשוני' היווה את הבסיס שעל גביו נבנה 'הזיווג השני' בכל יום מחדש. 
וכעת, משהתחילה להיחשף בעז"ה הזיקה שבין הזיווג לבריאת העולם, נבין מדוע עם זיווגו, נעשה האדם שותף לריבון העולמים
 בבריאת העולם, וביצירת מעשה בראשית.
� בראשית רבה פרשה סח ד"ה 'רבי יהודה'. 


� תודה לרב יונתן מילוא שרעיון זה מצאתי אצלו - ראה עלון "עולם קטן" מס' 135 לפרשת וארא - "תרבות המערב ותובנות בזוגיות".


� להרחבה עיין נפש החיים פ"ב, "איש האמונה" לרי"ד סולוביייצ'יק, עמ' 9-18, וכן כתבי הרמח"ל.


� זו, אגב, המשמעות באמירה כאן "בת פלוני לפלוני" - ילדה מסוימת ניתנת לאיש מסוים מאת הקב"ה ואף זהו אופן מסוים של 'זיווג', כלומר- התאמה. אמנם בגמרא בסוטה המשמעות של אמירה זו ממש הינה כפי שמקובל להבינה, כלומר שבתו של איש מסוים מיועדת לאדם, וצ"ע בסתירה לכאורה זו ואכמ"ל. 


� להרחבה עיין מאמרו של מו"ר הרב יאיר דרייפוס הי"ו "זוגיות אפשרית", בספר "רעים אהובים" בהוצ' ישיבת שיח יצחק.


� להרחבה עיין בשער היחוד והאמונה לאדמוה"ז פ"א-ב', המזכיר זאת בהקשר קריעת ים סוף.  


� הקושיא מופנית הן כלפי דבריו של ריש לקיש והן כלפי דברי רבב"ח.


� במקומות רבים ניתן למצוא הקבלות מסוימת בין מושג הלא-מודע לבין מושג ה'נשמה' ביהדות, אולם לא כאן המקום להרחיב בנושא. 


� ואם אכן שואפים להיות נאמנים לכתוב, ממילא נופלים פירושים שונים שניתנו למימרא זו ומתייחסים לקושי של בנ"י בקריעת ים סוף - כגון הפירושים שהקושי היה בעצם הקפיצה למים, ב"הורדת האף" (ותודה לעינת סרי-לוי) וכיו"ב. והשווה להלן הערה


� בבלי תענית כ"ה ע"א.


� השווה במיוחד "פור הוא הגורל", עמ' 25.


� שיר השירים רבה פרשה ב ד"ה 'ר' אליעזר'.


� ראה גם בבלי סנהדרין צח ע"ב - "הללו מעשה ידי והללו מעשה ידי - היאך אאבד אלו מפני אלו?". תודה לידידי שוהם סמואל על הוספת מימד זה לדברים.


� ראה שמות רבה (וילנא), פרשה א, ד"ה לה: "וירא אלהים", וכן לדוג' שו"ת חתם סופר חלק ז סימן מב ד"ה 'היוצא מדברינו': ".. במצרים משוקעים במ"ט שערי טומאה ועבדו ע"ז...".. 


�  בראשית י"ז, ז. 


� ישעיהו מ"ג, ט"ז.


� יבורך ידידי היקר ר' אודיה צוריאלי, שעניין זה עלה אצלי בעקבות דיבורים דומים בנושא ששמעתי ממנו. 


�  ואכן הדגש כאן הוא על הקושי של בני הזוג ולא על הקושי של הקב"ה- השווה לעיל הערה 9 ולהלן הערה 26.


�  לימים למדתי ממו"ר ר' יוני גרוסמן שישנה הקבלה מופלאה אף בין קריעת ים סוף לברית בין הבתרים (הן בעצם ביתורו של ים סוף והמעבר בתווך לעומת ביתור בעלי החיים והמעבר בתווך, והן מבחינה לשונית- השווה למשל בראשית ט"ו י"ז: "ויהי השמש באה ועלטה היה והנה תנור עשן ולפיד אש אשר עבר בין הגזרים האלה" לבין הפסוקים בקרי"ס: "ויבא בין מחנה מצרים ובין מחנה ישראל ויהי הענן והחשך ויאר את הלילה... ויהי באשמרת הבקר וישקף ה' אל מנחה מצרים בעמוד אש וענן...", ועוד). המעבר בתווך בין בתרי בעלי החיים מסמל את הרצון להיות אחד ולחבר בין שני החלקים- בדומה לברית שכרת הקב"ה עם ישראל בקרי"ס ובדומה לברית שכורתים החתן והכלה ביום נישואיהם.


� "א"ר שמואל בר נחמן בשעה שברא הקב"ה את אדם הראשון דיו פרצופים בראו, ונסרו ועשאו גביים גב לכאן וגב לכאן". בראשית רבה פרשה ח ד"ה 'ויאמר אלהים'.


�  מימרא מפורסמת שמקורה המדויק אינו ידוע.


� שער הייחוד והאמונה לאדמוה"ז פרק ב'. להרחבה עיין ליקוטי שיחות לרמ"מ מליבאוויטש, שיחת ש"פ בשלח, י"א שבט התנש"א. 


� עיין למשל תלמוד בבלי ברכות נ"ז ע"א ופסחים מ"ט ע"ב ועוד במקומות רבים.


� כפרש"י המפורסם על הפס' בדברים כ"ו ט"ז.


� רש"י בבלי סוטה ב' ע"א ד"ה "כקריעת ים סוף". וראה גם חדושי אגדות למהר"ל חלק ראשון עמ' כ"ט.


� ואף מבחינה אטימולוגית, גם כאשר באה המילה "מים" לתאר צורת יחיד - הרי היא בלשון רבים. ותודה לידידי ר' אלחנן ניר שעניין זה למדתי ממנו.


� וממילא תובן כעת הסתירה לכאורה בין הלשון במדרש רבה: "קשה היא לפני הקב"ה", ובין הלשון בגמרא בסוטה: "וקשין לזווגן כקרי"ס" [-בעלמא, כאשר ניתן להבין מימרא זו כמתייחסת אף לאדם עצמו]: מכיוון שהאדם והקב"ה שותפים (והשווה מאמר הגמרא: "שלושה שותפין הן באדם: הקב"ה, ואביו ואמו"- קידושין ל ע"ב) ביצירת העולם- הן הממשי, הן הפרטי, והן בלידת ילדם המשותף שהוא הלוא פרי הנישואים ועיקרם- אף הקושי הוא משותף, וקושיו של זה הרי הוא קושיו של זה.

